Giketo can i kome, ento en pe ongamo doge me loko lok mo.—Ic. 53:7.
Ka watye ki par, ci bedo tek botwa me bedo jo mamwol. Gin ma onongo con pe waparo pire dong cako keliwa cwercwiny adada. Watwero lok nyo timo gin mo ma pe nyuto cwiny me kica. Ka nino mo itye ki par, tam i kom labol pa Yecu. Dwe mogo manok ma peya Yecu oto, en onongo tye ki par mapol adada. En onongo ngeyo ni ebideno can malit adada dok kibineke nek alany. (Jon 3:14, 15; Gal. 3:13) Ma odong dwe manok ma peya en oto, en owaco ni etye ki arem cwiny malit adada. (Luka 12:50) Dok ma odong nino manok ma peya en oto, Yecu owaco ni: ‘Cwinya ongabbe angaba.’ Watwero neno kit ma en onongo mwol ki dok lawiny kwede i legane bot Lubanga ni. (Jon 12:27, 28) Ma nino me tone oromo, Yecu omine i cing lumone pa Lubanga ki tekcwiny, ci guneke i yo malit dok me lewic adada. Kadi bed ni en onongo tye ki par kacel ki arem malit, Yecu otimo miti pa Lubanga ki cwiny me mwolo. Labongo akalakala mo, watwero wacone ni Yecu aye pud dong lanen maber loyo i kit me nyuto mwolo ka watye ki par!—Ic. 53:10. w19.02 11 ¶14-15
Myero watamu kit macalo watwero tugo kwede cwinywa kekenwa i mar ki i tiyo tic mabeco.—Ibru 10:24.
Wek wabed i cokke kare ducu, i kine mukene mitte ni wanyut tekcwiny i kare ma nongo kwo tek. Omege ki lumege mukene gibino i cokke kadi bed gitye ka kumo, cwinygi otur, nyo gitye ki peko me yot kom. Jo mukene ginyuto tekcwiny me bino i cokke kadi bed nongo gitye ka kato ki i dic ma a ki bot lupacogi nyo luloc pa gamente. Tam kong manok i kom kit ma lanenwa gudo kwede ki omegiwa ma kitweyogi i buc pi niyegi. (Ibru 13:3) Ka guwinyo ni watye ka medde ki tic pi Jehovah kadi bed watye ka kato ki i kwo matek, gin bene cwinygi bedo matek dok gimedde ki gwoko niyegi ki gennegi. I kare ma lakwena Paulo tye i buc i Roma, cwinye obedo yom adada i kare ma owinyo ni utmege gitye ka tic pi Lubanga kun gigwoko gennegi. (Pil. 1:3-5, 12-14) Paulo ocoyo waraga bot Luibru ma peya kigonye nyo i nge gonye cutcut. I waraga meno, en otito ki Lukricitayo magi ni pe guwek cokke kacel.—Ibru 10:25. w19.01 28 ¶9
Lobo ducu tye i te loc pa Larac.—1 Jon 5:19.
Catan mito ni wadok calo en—lajemo ma cayo rwom me kwo ma Jehovah oketo dok paro pire kene. En oweko jo ma en doro tamgi gurumowa dyere ki gen ni “gibiwiro” nyo “balo” kit ma watamo kwede kacel ki kit ma watimo kwede ki jami. (1 Kor. 15:33) Catan bene tute me balo cwinywa kun weko wageno ryeko pa dano me ka geno tam pa Jehovah. (Kol. 2:8) Tam kong i kom diro acel ma Catan bwolo ki dano—ni nongo lonyo omyero obed gin ma pire tek loyo i kwo. Jo ma gitamo kit meno gitwero nongo lonyo nyo bene pe gitwero nongone. Kadi bed gunong nyo pe, pud nongo kwogi tye ka mading. Pingo? Pien gin ducu gilungo wigi i nongo cente ma man weko gijalo yot komgi, wat i kingi ki jo me odigi nyo bene watgi ki Lubanga. (1 Tem. 6:10) Watye ki pwoc madit ni Wonwa me polo konyowa me bedo ki neno mupore madok i kom cente.—Latit. 7:12; Luka 12:15. w19.01 15 ¶6; 17 ¶9